33. schôdza NR SR - 10.deň - B. popoludní
Dátum: 2025-04-09
Poslanec: Hargaš, Ján (PS)
Druh vystúpenia: Vystúpenie v rozprave

18-2 Tie dôsledky tohto vášho experimentu sú naozaj devastačné. Vítam pána predsedajúceho naspäť, som v téme, stále, držím sa. Tie dôsledky sú naozaj devastačné, a píšu nám o tom aj konkrétne ľudia. Ja by som možno také dva príklady dal. Včera mi písala jedna, jedna pani, ktorá sleduje politiku a napísala mi niečo takéto. Môj kolega dostal po štrnástich rokoch výpoveď, lebo zamestnávateľ sa obával, ako to zvládne, keď sa zaviedla transakčná daň. Ja som momentálne na materskej, ale po príchode ma čaká asi to isté. Sme malá firma so štyrmi zamestnancami spolu s konateľom. Jeden príklad. Druhý príklad. Aktuálne máme teraz čas, keď sa posielajú výplaty, nech sa páči, pán Danko... (Prerušené vystúpenia predsedajúcim.) Danko, Andrej, podpredseda NR SR Skúste obísť tých starostov. Hargaš, Ján, poslanec NR SR Ešte raz? Danko, Andrej, podpredseda NR SR Obec, starostovia, to by som, nejaké listy od starostov dajte aspoň, nech sa nemusíme oné, hádať. Hargaš, Ján, poslanec NR SR Určite sa s týmto potýkajú aj obce a starostovia, že posielajú výplaty. Pán predsedajúci, ja naozaj mám za, že kľudne, takto vám poviem, a sme si nenastavili očakávania, že ja sa kľudne nechám nechať vyviesť, keď ma budete stále, stále akože prerušovať, pretože ja mám za to, že sa bavíme o predmet, o, o prerokúvanej veci, a súčasťou prerokúvanej veci je aj pozmeňujúci návrh. Takže... (Prerušenie vystúpenia predsedajúcim.) Danko, Andrej, podpredseda NR SR Tak to už je drzosť. Dobre, § 32 ods. 1, upozorňujem vás, že sa odkláňate úmyselne od témy, robíte si výklad. Takže ešte raz poviete niečo mimo témy, tak vám odoberiem slovo, dobre? Hargaš, Ján, poslanec NR SR Skúsme. Dobre, čiže, keďže... Danko, Andrej, podpredseda NR SR Čo ste povedali? (Reakcia z pléna.) Že skúste? Mňa nepoznáte, takže to skúsim veľmi rád. Hargaš, Ján, poslanec NR SR Ja, čiže za prvé, za prvé mám za to, že súčasťou, že súčasťou prerokovávanej veci je aj pozmeňujúci návrh, ktorý zaznel v pléne. Ak nie je, tak potom sa pýtam, že kedy sa poslanci majú možnosť vyjadriť k pozmeňujúcemu návrhu, ktorý tu zaznie. Kedy? Kedy môžeme povedať svoje argumenty... (Prerušenie vystúpenia predsedajúcim.) Danko, Andrej, podpredseda NR SR Pozmeňujúci návrh neurčuje predmet témy. Téma je určená zákonom, rozumiete? (Smiech.) No, vy to viete. Hargaš, Ján, poslanec NR SR Veď ja viem, že téma je určená zákonom, a zákon hovorí, že poslanec môže predniesť pozmeňujúci návrh. Danko, Andrej, podpredseda NR SR Téma je určená zákonom, ktorý prerokovávame, tému neurčuje pozmeňujúcim návrhom poslanec, dobre? Hargaš, Ján, poslanec NR SR Dobre, téma je... v pohode, pán predsedajúci, beriete mi čas, že naozaj, mám tu toho ešte veľa, tak by som to rád stihol. Danko, Andrej, podpredseda NR SR No, ja vám ho zoberiem celý. Hargaš, Ján, poslanec NR SR Téma, dobre, téma dofinancovanie samospráv, prečo potrebujeme dofinancovať samosprávy, pretože majú problém s cashflowom. Majú problém so svojimi príjmami a výdavkami. Prečo majú problém s príjmami a výdavkami? Kvôli konsolidácii tejto vlády, súčasťou tej konsolidácie je napríklad aj transakčná daň, ktorú musia platiť aj podniky zriadené samosprávami. Čiže by som sa rád vyjadril k dôsledku zavedenia transakčnej dane a tejto konsolidácie aj na samosprávy, ale aj teda v širšom kontexte, pretože to je nejaký väčší obraz. No, a ako som hovoril, aktuálne podnikatelia posielajú výplaty svojim zamestnancom, včera nám písal ďalší. Dnes sme poslali výplaty zamestnancom, stálo nás to 1 094 eur na transakčnej dani iba za výplaty našim zamestnancom. Prosím, zrušte to, je to absolútny nezmysel. Je to absolútny nezmysel, že toto sú konkrétne dôsledky toho, čo spôsobila transakčná daň. Okrem iného, je to daň, ktorá vyháňa odtiaľto tých najšikovnejších ľudí v tejto krajine, ktorí už nevidia perspektívu, že by si tu založili podniky, že by, že by, že by nejak rozvíjali svoje nápady, jednoducho, keď vidia, akým spôsobom táto vláda sa k nim správa, tak, tak zvažujú odchody. Za posledných 15 rokov z tejto krajiny odišlo 300-tisíc ľudí. Každý jeden z nich stál tento štát 2,8 milióna, tak si to vypočítajte, aké sú dôsledky takejto nezmyselnej, nezmyselnej hospodárskej politiky. A týchto príbehov, ktoré som práve čítal, bude pribúdať s každým ďalším dňom, pretože práve teraz sú tie dni, keď napríklad firmy posielajú zamestnancom mzdy. Tak zakaždým, keď pošlú tie mzdy a uvidia, koľko im bolo strhnuté na transakčnej dani, tak predpokladám, že každému bude jasné, že to sú peniaze, ktoré mohli ísť do rozvoja tej firmy alebo čo je lepšie, mohli ísť priamo tým ľuďom, ktorým sa posielajú tie výplaty znížené o tú transakčnú daň. To nie sú nejaké virtuálne peniaze vymyslené, to sú reálne peniaze, ktoré namiesto toho, aby ste mohli investovať do vašej firmy alebo vyplatiť zamestnancom, tak ich budete musieť odviesť štátu. No a prečo ich musíte odviesť štátu? Musíte ich odviesť štátu preto, pretože tomuto štátu sa nechce šetriť na sebe. Nechce sa im šetriť na výdavkoch tejto vlády, nechce sa im šetriť na papalášizme, tak si povedali, že spravíme nejaký experiment a nejaké jednoduché riešenie v podobe transakčnej dane. Dookola, dookola, dookola sa tu opakuje argument, že nedá sa inak. Nedá sa inak, lebo, a teraz si tu vyberte z menu, menu Matovič, Heger, Ódor, to je jeden kolotoč, ktorý sa tu nejak točí, lebo 19 miliárd či koľko za minulej vlády, to je druhý kolotoč, ktorý sa tu točí, tak nalejme si čistého vína. Nedá sa to preto, lebo sa vám nechce, to je jediný dôvod, prečo sa to nedá, lebo sa vám nechce. Pretože vy tam máte priestor, ako by ste vedeli nájsť rovnakú sumu, čo rovnakú, dvojnásobnú sumu, ako očakávate od tej transakčnej dane. Viete to zrušiť a viete tie isté peniaze namiesto transakčnej dane nájsť radšej na strane výdavkov štátu. V každej jednej relácii, v každej jednej relácii sa ma pýtajú kolegovia z koalície, no, aké máte riešenie, aké máte, veď povedzte mi, ako to máme spraviť. Dobre, keď už ste trošku tak zúfalí na tom, že už potrebujete, aby sme vám dávali noty, ako to máte spraviť, budiž. V čom je to farizejské, je, že aj keď vám povieme ako by sme to spravili, tak vy poviete, no ale to sa nedá. No dobre. No tak to je akože, to je zacyklená debata, ale kľudne, ja to aj 35-krát vám zopakujem ako sa to dá spraviť. Čiže ak otázka znie, že kde by ste, hla... idete si písať, pán minister? (Reakcia ministra.) Dobre, dobre, dobre, pán minister, nech sa páči. Tak, tak pán minister hovorí, že to bolo zlé. Verím, že sa prihlásiš do rozpravy, pán minister, a povieš nám, že v čom je to teda zlé, že kde sme to napočítali zle. Dúfam, že teda v aritmetike to nebude. Pero pre ministra. Dobre, čiže kde by sa dalo ušetriť, kde by sa dalo ušetriť na výdavkoch tohto štátu. Začnime tým, čo kole asi oči najviac, a to je ten papalášizmus. Hej? Dvojnásobné, začneme malými číslami, potom pôjdeme k väčším, ale toto je, toto je to minimum, čo ste mohli spraviť, že nejaké gesto, keď tu všetkých presviedčate, že nedá sa inak, musíme šetriť, nedá sa, fakt sa nedá inak, ľudia zlatí, tak to minimum, čo ste mohli spraviť, vrátiť si platy na pôvodnú úroveň, čiže nie dvojnásobné platy. Plus-mínus tri, štyri milióny, päť na rok? Hej, čiže znížiť dvojnásobné platy vlády. Zmraziť platy ústavných činiteľov, poslancov. Dali sme návrh, koalícia nemá, nemá záujem sa o tom ani rozprávať. Neuveriteľné. Ďalší papalášizmus, ježišmária, ministerstvo vnútra, luxusné meďáčiky, meďáčiky, BMW-éčka, veľmi potrebujeme v čase konsolidácie, fakt potrebujeme kupovať luxusné limuzíny. To je koľko? Tri milióny? Prídeme k väčším číslam, takže myslím, že bude úplne jedno, či je to dva a pol alebo tri. Takže tri milióny zahrajme. Tri milióny, luxusné meďáčiky, výborne, krásny papalášizmus. Kadejaké oslavy, pán prezident Pellegrini, keď mal inauguráciu, len tá kvetinová výzdoba, 34-tisíc. Kvetinová výzdoba pani Čaputovej stála 4-tisíc? Malé čísla, ale viete, babka k babce, budú kapce. Čiže toto sú krásne príklady toho papalášizmu, ktoré takto keď to napočítame jedno vedľa druhého, 10 miliónov ročne len tak bam. Hej? Ideme na väčšie čísla. Zbytočná pomoc s hypotékami. To bola taká predvolebná téma, nafúkli ste bublinku, ukázalo sa, že to je vlastne úplne, úplne, úplne niečo zbytočné, 30 miliónov ročne. Luxusné tryskáčiky u pána ministra Kaliňáka, to určite teraz veľmi potrebujeme v čase konsolidácie, mať luxusné tryskáče, aby ste sa mohli voziť do Bruselu halabala, 50 miliónov. Nákupy Spartanov, dopravné lietadlá strašne potrebujeme v čase konsolidácie, 300 miliónov. Máme Spartany desaťročné, myslím, ale už potrebujeme nové. Sedemročné, dokonca ani desať nemajú, sedemročné, ale už potrebujeme nové, 300 miliónov, bum. Neefektívne štátne dotácie, to keby ste sa pýtali analytikov, ktorých tam máte na tých ministerstvách, tak vám presne povedia, že v čom sú neefektívne, a kde sú neefektívne. Máte tam na to ľudí, ktorí vám to vedia vypočítať. Na neefektívnych dotáciách úspory potenciálne až do 300 miliónov eur. (Reakcia z pléna.) Hovorím vám, že máte tam analytikov, kľudne sa spýtajte ÚHP, ja vám tu nebudem teraz technikálie rozprávať, spýtajte sa ÚHP analytikov, oni vám kľudne povedia, že kde a kam máte nasmerovať svoje úsilie, ale varujem vás, je to babračka, je to piplačka. Je to piplačka, hľadať tam tú efektivitu a hodnotu za peniaze, ale tak keď tvrdíte ľuďom, že nedá sa inak, tak si aspoň domácu úlohu spravím. Dobre, čiže na akom sme čísle, pán minister, teraz? Podľa mojich výpočtov niekde okolo 700 miliónov? 700, 700 niečo, že? Dobre, ideme ďalej. Neefektívne štátne IT. Opäť, to nehovorím ja. To vám hovoria vaši analytici na ministerstve financií. Analytici na ministerstve financií v septembri vydali report, kde povedali, že na štátnych IT výdavkoch na prevádzke a na rozvoji by sa dalo ušetriť ročne 100 miliónov eur. Ak ste to čítali s porozumením, ak nie, ja vám to rád, moja téma, kľudne vám poviem, že kde presne, čiže 100 miliónov eur na IT výdavkoch. To sme už na 800 miliónoch eur. Čo som ešte zabudol, kolegovia, ja z hlavy to čítam teraz, teda z hlavy idem, takže rozmýšľam, že ešte aký výdavok. Konzultačné právne služby, nech sa páči, to sa nakupuje. Pán minister vnútra, konzultantov za 40 miliónov eur v lete nakúpil, lebo nemáme asi dosť úradníkov, tak potrebuje ešte aj konzultantov nakúpiť. Konzultanti, ktorí sú dvakrát drahší ako tí interní zamestnanci, tam máte krásne úspory. A to ešte ako nechcite, aby som sa naštartoval na IT projektoch. Hej, že teraz, myslím, že včera vydalo ÚHP hodnotenie, že sa ide nakupovať nový internet do škôl za 250 miliónov eur, neuveriteľné. ÚHP tam napočítalo potenciálnu úsporu niekde okolo 60 miliónov eur, ak si, ak si, ak si správne pamätám. Len som to, len som to rýchlo, rýchlo pre... len som to rýchlo prebehol. No, čiže podľa mojich výpočtov už niekde sme okolo tej miliardy, že, pán minister, na tých číslach. Dobre, čiže sme niekde na miliarde. Čiže miliarda by sa dala nájsť, keby ste šetrili na sebe a nešetrili a nenútili ľudí, aby oni museli šetriť na sebe. Miliarda by sa dala nájsť. Z transakčnej dane očakávate výnos 700 miliónov eur, tomu už podľa mňa neverí ani pán Kamenický. Experti sa zhodujú, že bude to asi nižšie, bude to niekde okolo 500 miliónov eur. Čiže viete, keď sa ma pýtate, že kde máme šetriť, tak len si vyberte. Tu máte výdavky za miliardu, ktoré by sa dali zosekať a nepotrebovali by ste transakčnú daň. A keď sa vám ani toto ne... ešte adresnú energopomoc som zabudol. Adresnú, lebo som pána Tarabu si išiel teraz práve spomenúť, na adresnej energopomoci 120 miliónov eur, keby už teraz bola adresná, tento rok. Hej? Čiže jak rátam, tak rátam, tak toho priestoru na šetrenie tam fakt máte veľa. A, prosím vás, choďte to vy teraz tým podnikateľom hovoriť, lebo oni si túto robotu musia spraviť. Oni reálne musia robiť tie kalkulácie, že kde ja budem šetriť, aby som nemusel tú transakčnú daň preniesť do ceny. Na čom budem škrtať? Čo, čo utiahnem, ktorú skrutku? Vy? Nie, božechráň, rovno tam buchnete novú daň bez toho, aby ste sa nejak nad tým zamysleli a robili si nejakú matematiku. Čiže to je k tomu, že nedá sa, lebo nemôžeme šetriť na sebe. Dá sa a môžete. No, teší ma, že tento hlúpy experiment si už získava fanúšikov naprieč politickým spektrom. Pán Danko povedal, že to je hlúpa daň, ďakujeme za námet, nazvali sme tak aj našu stránku. www.hlupadan.sk., ľudia tam môžu podpísať petíciu za zrušenie tejto hlúpej dane. Pán Gašpar povedal, že to je škodlivá daň. Pán Žiga povedal tiež, že to nie je dobrá vec, treba s tým niečo robiť. Výborne, čiže všetci sa zhodneme, že treba s tým niečo robiť. My hovoríme, že treba s tým niečo robiť čím skôr, a teda k 1.5. a čokoľvek menej je podliezanie latky. Jednoducho k 1. 5. to zrušiť, zrušiť tú hlúposť. Preto sme dali k tomuto zákonu pozmeňujúci návrh, vďaka ktorému, ktorý keď schválite, k 1. 5. môžete vypnúť túto hlúposť, túto hlúpu transakčnú daň. No, čiže máme asi jasno v tom, čo môžete spraviť vy. Môžete šetriť, môžete podporiť náš pozmeňujúci návrh, môžete, môžete si stáť sa svojimi slovami, to by som povedal, že teda keď to je hlúpa daň, tak prečo tu máme hlúpe veci. Za to nás ľudia neplatia, aby sme schvaľovali hlúpe veci, tak poďme schvaľovať dobré veci, napríklad zrušenie tejto hlúpej dane. Čo môžu spraviť ľudia? Ja by som povedal, že také dve základné veci mi napadli. Prvá je, pridať svoj podpis na petíciu www.hlupadan.sk, za jeden deň som tam vyzbieral, myslím, že 10-tisíc podpisov už. Takže tých ľudí, ktorých irituje táto hlúposť, očividne je dosť, takže môžu pridať svoj podpis a vyzývam touto cestou každého, každého občana, ktorému záleží na tom, či tu žijeme v nejakej normálnej krajine, ktorá neexperimentuje na svojich občanoch, aby pridal svoj podpis pod túto petíciu. Alebo druhá moja obľúbená disciplína z čias Trestného zákona, ja som vtedy vyzýval ľudí, aby písali priamo poslancom a spravím to aj teraz. Ja vyzývam všetkých ľudí, asi najmä podnikateľov, ktorým to fakt pípa každú chvíľu, tá transakčná daň, napíšte koaličným poslancom, tie emaily sa dajú nájsť na webe nrsr.sk. Je to meno. priezvisko@nrsr.sk. Napíšte im, čo vám spôsobuje táto transakčná daň, prečo je to podľa vášho názoru hlúposť. Kľudne im môžete napísať aj tie úspory, kde by sa dali nájsť. Ako som doteraz hovoril, jednoducho, prosím vás, píšte tým poslancom, pretože ja mám pocit, že oni si fakt neuvedomujú, čo týmto experimentom ľuďom na Slovensku spôsobili. Čiže to sú dve základné veci, ktoré myslím si, že ľudia, ľudia môžu spraviť, aby prispeli k tomu, že táto transakčná daň a hlúposť konečne skončí. No a čo budeme robiť my? Vytrvalo na to upozorňovať aj teraz tu v tomto pléne formou takejto menšej, menšej, väčšej rozpravy, rozšírenej diskusie, nazvime to rozšírená diskusia, čiže formou tejto rozšírenej diskusie, budeme to robiť celé dnešné poobedie, kľudne aj zajtra, akože neni problém. Je našou psou povinnosťou upozorňovať vás na to, čo ste spôsobili slovenskej ekonomike. A teda záverom, začal som tým experimentom, tak záverom by som to tak aj uzavrel. Viete, experimenty sú na to, aby sa niečo vyskúšalo, aby sme zistili, či to funguje, alebo nefunguje. Nemyslím si, že štát by mal experimentovať, ale budiž, vy ste sa rozhodli, že idete experimentovať s ľuďmi, že to budú nejaké experimentálne morčatá asi pre vás, takže vyskúšali sme experiment, zistili sme, že to nefunguje, prosím vás, zrušte to k 1. 5. okamžite. Ďakujem za pozornosť. (Potlesk.)